Am 11. Dezemba hot Friedrich II. Maria Theresia a Ultimatum gsetzt, in dem er Schlesien ois Preis fia sei Oerkennung vo da Pragmatischn Sanktion und sei Untastitzung fia de Woi vo ihrm Ehemo Franz vo Lothringa zum Kaisa gfordart hot. Ohne de Antwrt abzwartn, is des preissische Heer am 16. Dezemba in Schlesien eigfoin und hots ohne vui Gengwehr bsetzt. Dobei hot Friedrich dovo profitiert, dass unta seim Vata, dem Soidatnkini Friedrich Wilhelm I., des preissische Heer zu oam vo de modernstn Europas ausbaut worn is. Zuadem wars im Gengsotz zua eastareichischn Armee a stehends Heer. Es hot sofort und ned erst noch langa Mobilisierung eigsetzt wern kenna. De Eastareicha, dene noch dem Kriag gega de Türkn nua wenige Truppn zua Vafügung gstandn san, ham se noch Beahma und Mährn zruckzong, und de Preissn ham unbeeinträchtigt Breslau bsetzn und in Schlesien ibawintarn kenna. Nua de Festunga Glogau, Brieg und Neisse san no vo eastareichische Garnisona ghoitn worn.